Mil-lum, it-12 ta' Awwissu, uħud mill-prodotti tipiċi tal-esportazzjoni tal-Kambodja bħalma huma lbies, xedd tas-saqajn u prodotti tal-ivvjaġġar huma soġġetti għal dazji doganali tal-Unjoni Ewropea. Id-deċiżjoni tal-UE li tirtira parzjalment l-aċċess ħieles mid-dazju u mill-kwoti tal-Kambodja għas-suq tal-UE issa hija effettiva. It-trattament preferenzjali li jgawdi minnha l-Kambodja taħt “Kollox ħlief Armi” (EBA) – l-arranġament kummerċjali tal-UE għall-Pajjiżi l-Anqas Żviluppati – issa tneħħa temporanjament minħabba tħassib serju u sistematiku relatat mad-drittijiet tal-bniedem li ġie aċċertat fil-pajjiż. L-UE tinforza din il-miżura filwaqt li tibqa' miftuħa biex timpenja ruħha mal-Kambodja dwar ir-riformi meħtieġa. Il-Kummissarju għall-Kummerċ Phil Hogan qal: “Aħna pprovdejna lill-Kambodja b'opportunitajiet ta' kummerċ li jħallu lill-pajjiż jiżviluppa industrija orjentata lejn l-esportazzjoni u li taw impjiegi lil eluf ta' Kambodjani. Aħna nibqgħu wkoll fuq in-naħa tagħhom issa fiċ-ċirkostanzi diffiċli kkawżati mill-pandemija. Madankollu, l-appoġġ kontinwu tagħna ma jnaqqasx il-ħtieġa urġenti li l-Kambodja tirrispetta d-drittijiet tal-bniedem u d-drittijiet tax-xogħol. Jiena lest li nkompli bl-impenn tagħna u li nerġa' nistabbilixxi l-aċċess kompletament liberu għas-suq tal-UE għall-prodotti mill-Kambodja sakemm naraw titjib sostanzjali f'dak ir-rigward.” L-irtirar ta' aċċess preferenzjali għas-suq tal-UE jikkonċerna madwar 20 % tal-esportazzjonijiet tal-Kambodja lejn l-UE. Il-Kambodja għadha tista' tesporta dawk il-prodotti lejn l-UE iżda se jkunu soġġetti għal tariffi ġenerali applikabbli għal kwalunkwe membru ieħor tal-Organizzazzjoni Dinjija tal-Kummerċ. It-80 % li jifdal mill-esportazzjonijiet tal-Kambodja għadhom igawdu aċċess preferenzjali (ħieles mid-dazji u mill-kwoti) għas-suq tal-UE. Il-Kummissjoni, flimkien mas-Servizz Ewropew għall-Azzjoni Esterna (SEAE), se tkompli ssaħħaħ l-impenn tagħha mal-Kambodja. L-UE se tkompli tissorvelja s-sitwazzjoni fil-pajjiż b'enfasi partikolari fuq ir-restrizzjonijiet attwali fl-oqsma tal-libertà ta' espressjoni u d-drittijiet ċivili u politiċi, kif ukoll it-tilwimiet dwar l-art u d-drittijiet tax-xogħol fil-kuntest tar-riformi li għaddejjin bħalissa. L-UE hija konxja tal-impatt sinifikanti tal-pandemija tal-coronavirus fuq l-ekonomija u l-impjiegi tal-Kambodja u tinsab lesta li tappoġġa lill-pajjiż fil-ġlieda tiegħu kontra l-kriżi tal-coronavirus u lejn l-irkupru ekonomiku. Dan, madankollu, ma jirrinunzjax għall-ħtieġa urġenti li jiġi żgurat ir-rispett għad-drittijiet tal-bniedem u d-drittijiet tax-xogħol fil-Kambodja. Minn Frar 2020 meta ttieħdet id-deċiżjoni tal-UE dwar l-irtirar parzjali, il-Gvern tal-Kambodja seta' fi kwalunkwe ħin ħa l-passi meħtieġa biex jissodisfa l-kundizzjonijiet li jippermettu lill-Unjoni Ewropea terġa' tistabbilixxi aċċess preferenzjali EBA għas-suq tal-UE. Dan għadu l-każ. Jenħtieġ li l-awtoritajiet Kambodjani jieħdu azzjoni biex jerġgħu jistabbilixxu l-libertajiet politiċi fil-pajjiż, biex jerġgħu jistabbilixxu l-kundizzjonijiet meħtieġa għal oppożizzjoni kredibbli u demokratika u biex jibdew proċess ta' rikonċiljazzjoni nazzjonali permezz ta' djalogu ġenwin u inklużiv. Il-Kummissjoni u s-SEAE spjegaw l-azzjonijiet meħtieġa lill-awtoritajiet tal-Kambodja f'numru ta' okkażjonijiet, kif ukoll fir-Regolament Delegat tal-Kummissjoni. Dawn l-Azzjonijiet jinkludu r-ristabbiliment tad-drittijiet politiċi tal-membri tal-oppożizzjoni u t-tħassir / ir-reviżjoni tal-liġijiet, bħal-Liġi dwar il-Partiti Politiċi u l-Liġi dwar l-Organizzazzjonijiet Mhux Governattivi. Jekk il-gvern tal-Kambodja juri progress sinifikanti, b'mod partikolari dwar id-drittijiet ċivili u politiċi, il-Kummissjoni tista' tirrevedi d-deċiżjoni tagħha u terġa' tistabbilixxi l-preferenzi tariffarji tagħha taħt l-arranġament “Kollox Ħlief Armi”, f'konformità mad-dispożizzjonijiet tal-Iskema Ġeneralizzata ta' Preferenzi tal-UE. Sfond L-arranġament “Kollox ħlief Armi” (EBA) huwa parti mill-Iskema Ġeneralizzata ta' Preferenzi (SĠP) tal-UE. Is-SĠP tippermetti lill-pajjiżi vulnerabbli li qed jiżviluppaw biex jibbenefikaw minn dazji aktar baxxi jew esportazzjonijiet mingħajr dazju lejn l-UE, u b'hekk jistimulaw it-tkabbir ekonomiku tagħhom. Huwa arranġament f'direzzjoni waħda: ma teħtieġx reċiproċità fir-rigward tal-esportazzjonijiet tal-UE. Permezz tal-arranġament tal-EBA, l-UE tagħti aċċess mingħajr dazju u mingħajr kwoti lis-suq tagħha għall-prodotti kollha – ħlief armi u munizzjon – mill-Pajjiżi l-Inqas Żviluppati (kif definiti min-Nazzjonijiet Uniti). Skont ir-Regolament SĠP, il-preferenzi tariffarji jistgħu jiġu sospiżi fil-każ ta' “ksur serju u sistematiku tal-prinċipji” stabbiliti fil-konvenzjonijiet internazzjonali dwar id-drittijiet tal-bniedem u d-drittijiet tax-xogħol elenkati f'anness tar-Regolament SĠP. Abbażi ta' tħassib serju dwar id-deterjorament tad-drittijiet politiċi, umani, tal-art u tax-xogħol fil-Kambodja, fi Frar 2019, il-Kummissjoni fetħet proċedura għall-irtirar tal-preferenzi EBA mogħtija lill-Kambodja. Fit-12 ta' Novembru 2019, il-Kummissjoni ppreżentat lill-Kambodja rapport li wera ksur serju u sistematiku tal-prinċipji ewlenin tal-Patt Internazzjonali dwar id-Drittijiet Ċivili u Politiċi (ICCPR) marbut mal-parteċipazzjoni politika, mal-libertà ta' espressjoni u mal-libertà ta' assoċjazzjoni fil-Kambodja. Fl-istess ħin, minkejja tħassib serju li għad baqa', ir-rapport enfasizza progress tanġibbli fis-soluzzjoni ta' tilwim dwar l-art fis-settur taz-zokkor u fir-rigward tad-drittijiet tax-xogħol. Wara perjodu għal kummenti, fit-12 ta' Frar 2020, il-Kummissjoni adottat Regolament Delegat dwar irtirar temporanju u parzjali ta' preferenzi tariffarji mogħtija lill-Kambodja taħt l-EBA. Ir-Regolament daħal fis-seħħ fil-25 ta' April 2020 u huwa infurzabbli mit-12 ta' Awwissu 2020. Għal Aktar informazzjoni Preferenzi kummerċjali tal-UE “Kollox ħlief Armi” Ir-relazzjonijiet kummerċjali bejn l-UE u l-Kambodja